讀陶淵明集
作者：慕容彥逢
朝代：宋

paragraphs: 晉末何所似，波心躍長鯨。
生民畏擾攘，蹙頞視欃槍。
淵明當此時，棄爵務躬耕。
葛巾漉家酎，盃乾壺再傾。
恢然聊寄傲，無心事將迎。
眼底不足語，筆下漫攄情。
襟懷有佳趣，落紙字字清。
有如碎寒冰，貯之琉璃罃。
又如湛秋水，含茲霜月明。
秀氣如可掬，妙理不可名。
辭中有餘意，此致尤更精。
班豪誠可厭，曹侈無足評。
斯文孰比擬，誦之清風生。